b"\n_START_ARTICLE_\nManuel Calduch i Almela\n_START_SECTION_\nBiografia\n_START_PARAGRAPH_\nLlicenciat en farm\xc3\xa0cia per la Universitat de Barcelona amb 22 anys, s'establ\xc3\xad a la ciutat d'Almassora el 1925._NEWLINE_Manuel Calduch, al mateix temps que desenvolupava la seua tasca professional, cultivava l'amistat que havia fet amb el seu professor Pius Font i Quer, aix\xc3\xad com amb el bot\xc3\xa0nic Oriol de Bol\xc3\xb3s i el ge\xc3\xb2leg Vicent Sos Baynat, entre d'altres. La seua afici\xc3\xb3 naturalista creixia mentre recorria a peu repetidament les serres del Desert de les Palmes, de Les Santes, del Carb\xc3\xb3 i del Penyagolosa, llocs on va recollir un important\xc3\xadssim herbari: m\xc3\xa9s de 7.000 esp\xc3\xa8cies. Malgrat la import\xc3\xa0ncia de la seua tasca, mai va estar prou motivat per difondre els seus estudis m\xc3\xa9s enll\xc3\xa0 del seu cercle d'amics erudits. El 1956, per\xc3\xb2, l'Institut Bot\xc3\xa0nic Cavanilles, organisme depenent del CSIC el va becar perqu\xc3\xa8 realitz\xc3\xa9s un estudi exhaustiu sobre la vegetaci\xc3\xb3 de les comarques de Castell\xc3\xb3, i des d'aleshores va comen\xc3\xa7ar la publicaci\xc3\xb3 dels seus treballs i descobriments en els medis cient\xc3\xadfics de l'\xc3\xa8poca._NEWLINE_Calduch va participar tamb\xc3\xa9 en el projecte d'exploraci\xc3\xb3 de les illes Columbretes, patrocinat pel Programa Biol\xc3\xb2gic Internacional de la Uni\xc3\xb3 Internacional de Ci\xc3\xa8ncies Biologiques que li va permetre incrementar exhaustivament el seu herbari. Despr\xc3\xa9s d'aquesta experi\xc3\xa8ncia va continuar treballant als illots de Tabarca, a Benidorm i a Mazarr\xc3\xb3n, en la Mediterr\xc3\xa0nia._NEWLINE_El 1968 va fer p\xc3\xbablic el seu descobriment de Setaria adhaeren, una varietat vegetal desconeguda fins a eixe moment i a la qual anomen\xc3\xa0 font-queri com a homenatge al seu mestre, el professor Font i Quer._NEWLINE_Tota la seua col\xc2\xb7lecci\xc3\xb3 herbor\xc3\xadstica la va donar el 1981 a la c\xc3\xa0tedra de Bot\xc3\xa0nica de la Facultat de Farm\xc3\xa0cia de la Universitat de Val\xc3\xa8ncia._NEWLINE_A la seua ciutat natal, Vila-real, hi ha el Passeig Bot\xc3\xa0nic Calduch, una senda a vora del riu Millars que conserva la frondosa vegetaci\xc3\xb3 d'ombria que Manuel Calduch va comen\xc3\xa7ar a recollir i classificar en forma d'herbari."